KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen Euroopan meriturvallisuusviraston perustamisesta

2

2000/0327 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen Euroopan meriturvallisuusviraston perustamisesta

1. TAUSTA

Komission ehdotus annettiin Euroopan parlamentille ja neuvostolle 8. joulukuuta 2000 (KOM(2000)802 lopullinen - 2000/0327 (COD)).

Talous- ja sosiaalikomitea antoi lausuntonsa 30. toukokuuta 2001.

Alueiden komitea antoi lausuntonsa 13. kesäkuuta 2001.

Euroopan parlamentti antoi lausuntonsa ensimmäisessä käsittelyssä 14. kesäkuuta 2001.

Komissio antoi muutetun ehdotuksen 13. joulukuuta 2001.

Neuvosto vahvisti yhteisen kannan [5.3.2002]

2. KOMISSION EHDOTUKSEN TARKOITUS

Ensimmäisen Erika-paketin lisäksi, joka sisälsi öljykuljetusten meriturvallisuuden parantamista koskevia ehdotuksia, komissio on antanut myös toisen Erika-paketin. Tähän toiseen pakettiin sisältyy kolme lainsäädäntöehdotusta, joilla pyritään pysyvästi parantamaan ihmishengen turvallisuutta merellä ja meriympäristön suojelua Euroopassa.

Yksi toisen Erika-paketin lainsäädäntöehdotuksista koskee Euroopan meriturvallisuusviraston perustamista. Tämä uusi virasto antaa jäsenvaltioille ja komissiolle niiden tarvitsemaa teknistä ja tieteellistä tukea ja korkeatasoista asiantuntemusta, jotta ne voivat asianmukaisesti soveltaa meriturvallisuutta ja alusten aiheuttaman pilaantumisen ehkäisemistä koskevaa yhteisön lainsäädäntöä, valvoa sen täytäntöönpanoa ja arvioida voimassa olevien säännösten tehokkuutta.

Viraston tärkeimmät tehtävät ovat seuraavat:

- teknisen tuen antaminen komissiolle voimassa olevan lainsäädännön valvonnassa ja uuden yhteisön lainsäädännön laadinnassa

- tarkastusten tekeminen jäsenvaltioissa sen todentamiseksi, missä olosuhteissa ne harjoittavat satamavaltion suorittamaa valvontaa

- teknisen tuen antaminen jäsenvaltioille yhteisön lainsäädännön soveltamisessa

- asianmukaisten koulutustoimien järjestäminen kansallisille tarkastajille

- sellaisten meriturvallisuutta koskevien tietojen keruu ja tietokantojen ylläpito, joiden avulla voidaan laatia "musta lista" alikuntoisista aluksista

- meriliikenteen seurantaan ja meriliikennettä koskevien tietojen hallintaan liittyvät tarkastusmatkat

- luokituslaitosten tarkastukset ja valvonta

- osallistuminen onnettomuustutkintaan liittyviin toimiin tai niiden koordinointi

- tuen antamien liittymistä valmisteleville maille yhteisön lainsäädännön täytäntöönpanossa.

Virastoa johtaa pääjohtaja hallintoneuvoston valvonnassa. Viraston talousarvio rahoitetaan pääasiassa yhteisön tuella.

3. YHTEISTÄ KANTAA KOSKEVAT HUOMAUTUKSET

3.1. Yleisiä huomautuksia yhteisestä kannasta

Neuvosto on tehnyt yksimielisesti suuren joukon muutoksia komission alkuperäiseen ehdotukseen. Monissa niistä pyritään kuitenkin vain selkiyttämään tekstiä. Komission alkuperäisen ehdotuksen tavoitteet on suurelta osin säilytetty sellaisinaan tai niitä on jopa vahvistettu. Yhteisessä kannassa otetaan myös suurelta osin huomioon Euroopan parlamentin ensimmäisessä käsittelyssä esittämät näkemykset.

3.2. Parlamentin tarkistusten huomioon ottaminen

Euroopan parlamentti hyväksyi 14. kesäkuuta 2001 pitämässään istunnossa komission ehdotuksen Euroopan parlamentin ja neuvoston asetukseksi Euroopan meriturvallisuusviraston perustamisesta, mutta teki siihen joukon tarkistuksia. Myös talous- ja sosiaalikomitea ja alueiden komitea tukivat lainsäädäntöaloitetta.

a) Parlamentin tarkistukset, jotka on sisällytetty muutettuun ehdotukseen ja yhteiseen kantaan

Komissio on muutetussa ehdotuksessaan ja neuvosto yhteisessä kannassaan hyväksynyt seuraavat Euroopan parlamentin tarkistukset:

* Uusi johdanto-osan kappale, joka koskee yhteisön virastolle myöntämän rahoituksen avoimuutta ja valvontaa (tarkistus 1, johdanto-osan 12 kappale [1]).

[1] Numerointi perustuu yhteisen kannan tekstiin ja poikkeaa komission alkuperäisen ehdotuksen vastaavien säännösten numeroinnista.

* Virasto voi avustaa liittymistä valmistelevia maita ilman komission nimenomaista pyyntöä (tarkistus 4, 2 artiklan g kohta). Vaikka 2 artiklan rakennetta on muutettu yhteisessä kannassa, 2 artiklan g kohdan säännöksellä on täsmälleen sama vaikutus kuin parlamentin tarkistuksella 4.

* Viraston velvollisuus toimittaa jäsenvaltioissa tehtyjen tarkastusten tulokset komission lisäksi myös kyseiselle jäsenvaltioille (tarkistus 7, 3 artiklan 3 kohta).

* Vaatimus, jonka mukaan hallintoneuvoston jäsenet on nimitettävä viraston toimivaltaan kuuluvilla aloilla hankitun kokemuksen ja asiantuntemuksen perusteella (tarkistus 22, 11 artiklan 1 kohta).

* Pääjohtajan nimittämisestä tai erottamisesta päättää hallintoneuvosto, jolle komissio voi tehdä esityksen pääjohtajaehdokkaasta tai -ehdokkaista (tarkistus 14, 16 artiklan 1 kohta).

* Erityinen petosten torjuntaa koskeva artikla (tarkistus 16, 20 artikla).

b) Parlamentin tarkistukset, jotka on vain osittain sisällytetty muutettuun ehdotukseen ja yhteiseen kantaan

* Hallintoneuvoston kokoonpanoa koskeva säännös, jossa parlamentti päätti, ettei se halua olla edustettuna hallintoneuvostossa (tarkistus 9, joka on otettu huomioon muutetussa 11 artiklassa). Kun otetaan huomioon edellä mainittu muutos sekä se, että virasto on entistä keskeisemmässä asemassa suhteessa jäsenvaltioihin, 11 artiklaa on muutettu siten, että hallintoneuvosto koostuu yhdestä edustajasta kustakin jäsenvaltiosta, neljästä komission edustajasta ja neljästä komission nimittämästä toimialan ammattilaisesta. Lisäksi yhteisessä kannassa on säännös, jonka mukaan nämä toimialan edustajat eivät eturistiriitojen poistamiseksi saa edustaa yksittäisiä organisaatioita eikä heillä ole äänioikeutta. Komissio on hyväksynyt yhteisessä kannassa esitetyn muotoilun, mutta se teki asiaa koskevan lausuman neuvoston pöytäkirjaan (ks. liite 1).

* Useimmat viraston talousarviota koskevat säännökset (tarkistus 15, 18 artikla).

* Säännökset, jotka koskevat viraston toiminnan arviointia viiden vuoden kuluessa sen toiminnan aloittamisesta. Parlamentin ehdotuksen mukaan arviointi teetetään ulkoisesti ja sen yhteydessä kuullaan kaikkia tahoja, joita asia koskee. Arvioinnin tulokset toimitetaan Euroopan parlamentille (tarkistus 17, 22 artikla).

c) Parlamentin tarkistukset, joita ei ole sisällytetty muutettuun ehdotukseen, mutta jotka on joko kokonaisuudessaan tai osittain sisällytetty yhteiseen kantaan

Seuraavissa kolmessa tapauksessa neuvosto hyväksyi yksimielisesti parlamentin tekemät tarkistukset, joita ei ole sisällytetty muutettuun ehdotukseen:

* Komission rooli, kun hallintoneuvosto vahvistaa viraston toimintaohjelman. Neuvosto on sopinut lähes parlamentin tarkistusta vastaavasti, että hallintoneuvosto toimii "komission lausunnon huomioon ottaen" (tarkistus 8, 10 artiklan 2 kohdan d alakohta).

* Pääjohtajan velvollisuus vastata jäsenvaltioiden esittämiin avunpyyntöihin (tarkistus 11, 15 artiklan 2 kohdan a alakohta).

* Toimintaohjelman laatimisprosessi. Neuvosto on tarkentanut, että pääjohtaja toimittaa toimintaohjelman hallintoneuvostolle komissiota kuultuaan. Tämä 15 artiklan 2 kohdan a alakohtaan tehty muutos on hengeltään lähellä parlamentin tarkistusta 12, jossa poistettiin tarve saada toimintaohjelmalle ensin komission hyväksyntä.

d) Parlamentin tarkistukset, jotka on sisällytetty muutettuun ehdotukseen, mutta joita ei ole sisällytetty yhteiseen kantaan

Komissio sisällytti muutettuun ehdotukseensa joitain parlamentin tekemiä tarkistuksia, joita neuvosto ei ole hyväksynyt. Nämä koskevat seuraavia kohtia:

* Viraston nimi. Parlamentti ehdotti, että viraston nimeen lisätään viittaus alusten aiheuttaman pilaantumisen ehkäisemiseen, joka on yksi viraston tehtävistä (tarkistus 2). Tämä oli sisällytetty komission muutettuun ehdotukseen. Neuvosto ei hyväksynyt ehdotusta, mutta se päätti kuitenkin lisätä tätä tehtävää koskevan selkeän viittauksen 1 artiklaan, jossa esitetään viraston tavoitteet, sekä kaikkiin muihin asiaa koskeviin säännöksiin sekä artikloissa että johdanto-osan kappaleissa. Edellä mainittu huomioon ottaen komissio hyväksyy yhteisen kannan tekstin.

* Hallintoneuvoston puheenjohtajan ja varapuheenjohtajan toimikaudet, joiksi parlamentti ehdotti viittä vuotta (tarkistus 10), sekä vaatimus, jonka mukaan hallintoneuvoston on kokoonnuttava parlamentin tai kuuden hallintoneuvoston jäsenen pyynnöstä (tarkistus 23). Molemmissa tapauksissa neuvosto piti parempana komission alkuperäisen ehdotuksen tekstiä. Komissio hyväksyy neuvoston yhteisen kannan edellä mainittujen säännösten osalta.

3.3. Neuvoston lisäämät uudet säännökset ja komission kanta niihin

Seuraavassa esitetään tärkeimmät muutokset, jotka neuvosto on sisällyttänyt muutettuun ehdotukseensa ja jotka komissio hyväksyy. Neuvoston tekemät muutokset, etenkin yhden artiklan poistaminen, ovat johtaneet asetuksen loppuartiklojen numeroinnin muuttumiseen.

Viraston tehtäviä koskevaa 2 artiklaa on parannettu siten, että viraston tehtävät on jaoteltu selkeästi seitsemään osa-alueeseen: a-b) komission avustaminen, c) yhteistyö jäsenvaltioiden kanssa, d-e) jäsenvaltioiden ja komission välisen yhteistyön helpottaminen, f) meriturvallisuuteen ja pilaantumisen ehkäisemiseen liittyvien tietokantojen luominen ja ylläpito sekä g) liittymistä valmistelevien maiden avustaminen. Tämä esitystapa ei muuta komission ehdotuksen asiasisältöä vaan vahvistaa sitä siten, että a kohdassa viitataan erityisesti komission avustamiseen uuden yhteisön lainsäädännön valmistelussa ja c kohdassa jäsenvaltioille annettavaan tekniseen tukeen yhteisön lainsäädännön täytäntöönpanossa. Näistä syistä komissio hyväksyy yhteisen kannan 2 artiklan sen uudessa muodossa.

Neuvosto on poistanut jäsenvaltioissa tehtäviä tarkastuksia koskevan 3 artiklan tekstistä viittauksen erityistehtäviin, joita viraston virkamiehet toteuttavat jäsenvaltioissa tekemiensä tarkastusten yhteydessä. Sen sijaan neuvosto on lisännyt 1 kohtaan maininnan, että nämä tarkastukset toteutetaan hallintoneuvoston määrittelemän politiikan mukaisesti. Tämä säännös muistuttaa läheisesti parlamentin tarkistusta 25, jonka mukaan hallintoneuvoston tulisi päättää tarkastusten tekemisestä. Komissio hyväksyy nämä muutokset, jotka eivät muuta 3 artiklan asiasisältöä.

Asetuksen 4 artiklan otsikko on muutettu muotoon "Avoimuus ja tietojen suojaaminen", ja artiklaan on lisätty viittaus uusiin asetuksiin (EY) N:o 1049/2001 ja 45/2001, jotka koskevat avoimuutta ja yksilöitä koskevien tietojen suojaamista.

Neuvosto on poistanut viraston oikeudellista asemaa ja aluekeskuksia koskevasta 5 artiklasta viittauksen viraston toimipaikkaa koskevaan päätökseen. Komissio on tehnyt tätä muutosta koskevan lausuman neuvoston pöytäkirjaan (ks. liite 1).

Henkilöstöä koskevan 6 artiklan 3 a kohtaan on lisätty viittaus jäsenvaltioiden virkamiehiin, jotka on tilapäisesti siirretty suorittamaan viraston hallintovirkamiehille kuuluvia tehtäviä.

Neuvosto on muuttanut kieliä koskevaa 9 artiklaa siten, että virastoon sovelletaan yhteisön virallisia kielijärjestelyjä (vuonna 1958 annettua asetusta N:o 1).

Neuvosto on tehnyt hallintoneuvoston toimivaltaa koskevaan 10 artiklaan joukon muutoksia, joista tärkeimmät ovat seuraavat: artiklaan on lisätty säännös, jonka mukaan hallintoneuvosto tutkii jäsenvaltioiden teknistä tukea koskevat pyynnöt (2 kohdan c alakohta), sekä erityinen menettely viraston toimintaohjelman hyväksymiseksi silloin, kun komissio vastustaa kyseistä ohjelmaa (2 kohdan d alakohta).

Neuvosto on tarkentanut kokousmenettelyjä koskevassa 13 artiklassa, että hallintoneuvosto voi päättää käsitellä tiettyjä kysymyksiä ilman neljän toimialaa edustavan ammattilaisten läsnäoloa, jos kyseessä on luottamuksellinen aihe tai eturistiriita (4 kohta).

Neuvosto on selventänyt ja parantanut äänestyksiä koskevan 14 artiklan sisältöä ja tarkentanut, että viraston pääjohtajalla ei ole äänioikeutta hallintoneuvoston kokouksissa.

16 artiklassa vahvistettua viraston pääjohtajan nimitys- tai erottamismenettelyä on muutettu siten, että hallintoneuvosto päättää asiasta kaikkien äänivaltaisten jäsentensä neljän viidesosan enemmistöllä.

Neuvosto on poistanut laillisuuden valvontaa koskevan 17 artiklan avoimuussyistä. Neuvosto perusteli tätä sillä, ettei virasto tee oikeudellisesti sitovia päätöksiä, joilla on vaikutuksia kolmansiin osapuoliin. Kaikissa tapauksia, joissa viraston hallinnollisilla päätöksillä voi olla vaikutuksia kolmansiin osapuoliin, nämä voivat hakea kyseisiin päätöksiin muutosta yhteisön toimivaltaisilta elimiltä.

Vaikka yhteisön ulkopuolisten maiden osallistumista koskevan uuden 17 artiklan säännösten sisältöä ei olekaan muutettu, neuvosto ja komissio ovat merkinneet tätä asiaa koskevan yhteisen lausuman neuvoston pöytäkirjaan (ks. liite 1).

4. Päätelmä

Komissio katsoo, että se voi hyväksyä neuvoston yksimielisesti vahvistaman yhteisen kannan tekstin, koska siinä kunnioitetaan alkuperäisen ehdotuksen pääperiaatteita. Teksti lisää viraston toiminnan avoimuutta ja edistää osaltaan jäsenvaltioiden läheisempää osallistumista viraston työhön, mikä on viraston tavoitteiden mukaista. Kuten edellä kohdassa 3 on kuvattu, tekstiin on tehty lukuisia muutoksia Euroopan parlamentin ensimmäisessä käsittelyssä tekemien tarkistusten pohjalta.

LIITE 1

Neuvoston pöytäkirjaan merkityt lausumat

11 artiklaa (hallintoneuvosto) koskeva komission lausuma

"Komissio pidättää itsellään oikeuden arvioida tulevaisuudessa uudelleen viraston hallintoneuvoston kokoonpanoa saatujen kokemusten ja viraston todistetun toimintakyvyn valossa."

5 artiklaa (toimipaikka) koskeva komission lausuma

"Komissio katsoo, että toimipaikka on yksi sen alkuperäisen ehdotuksen perustekijöistä. Näin ollen komissio pitäytyy kannassaan, jonka mukaan se voi sopivana ajankohtana tehdä ehdotuksen viraston toimipaikasta."

17 artiklaa (yhteisön ulkopuolisten maiden osallistuminen) koskeva neuvoston ja komission yhteinen lausuma

"17 artiklan soveltamiseksi ja varmistaakseen meriturvallisuuden yhtenäisen korkean tason neuvoston ja komissio ilmoittavat, että yhteisön ulkopuolisia maita kutsutaan tekemään yhteistyötä Euroopan meriturvallisuusviraston kanssa. Yhteistyö antaa yhteisön ulkopuolisille maille mahdollisuuden osallistua viraston työskentelyyn ja virastoa koskevaan työskentelyyn yhteisön oikeuden osalta. Näin ollen neuvosto ja komissio ovat sopineet, että suhteita yhteisön ulkopuolisiin maihin tehostetaan, jotta niiden assosioinnin edellytyksistä päästäisiin aikanaan yhteisymmärrykseen."